Against Bardaisan - ܡܺܐܡܪܳܐ ܕܠܽܘܩܒܰܠ ܒܰܪܕܶܝܨܳܢ
author: Ephrem the Syrian
created: Mid-4th century CE
source date: 1921
language: syr
availability: Creative Commons — Attribution 4.0 International — CC BY 4.0 https://creativecommons.org/licenses/by/4.0/ [This electronic edition is designed for open access reuse. The Syriac base text is in the public domain. The TEI XML edition is copyrighted by James E. Walters and is released under a Creative Commons Attribution 4.0 International Public License (CC BY 4.0).] [The HTML page is copyrighted by Vanderbilt University and released under a under a Creative Commons Attribution 4.0 International Pu (http://creativecommons.org/licenses/by/4.0/)

ܡܺܐܡܪܳܐ ܕܠܽܘܩܒܰܠ ܒܰܪܕܶܝܨܳܢ

I

ܒܰܪܕܶܝܨܳܢ ܗܳܐ ܡܶܫܬܰܥܶܐ ܕܳܐܦ ܕܠܳܐ ܣܰܟܠܽܘܬܶܗ ܕܳܐܕܳܡ ܦܰܓܪܳܐ ܠܥܰܦܪܶܗ ܗܦܰܟ ܗܘܳܐ ܕܠܳܐ ܠܘܳܬ ܒܶܣܪܳܐ ܠܪܽܘܚܳܐ ܕܰܠܬܰܚܬ ܗܽܘ ܪܗܶܛ ܬܶܛܪܳܐ ܘܰܠܥܶܠ ܪܶܗܛܳܐ ܫܰܦܝܽܘܬܳܐ ܘܦܪ * * ܠܗܽܘܢ * ܐ ܠܡܳܐ * * ܚܰܕ ܪܰܘܡܶܗ ܘܰܐܚܪܺܝܢ ܥܽܘܡܩܶܗ܀

II

ܢܰܣܺܝܣ ܗܽܘ ܦܝܳܣܶܗ ܐܰܟܘܳܬܶܗ ܕܰܟܪܺܝܗܽܘܬܶܗ ܕܒܰܪܕܶܝܨܳܢ ܡܰܪܥܳܐ ܗ̱ܝ ܟܽܠܶܗ ܫܽܘܥܺܝܬܶܗ ܐܶܢ ܠܰܡ ܓܶܝܪ [ܗܰܘ] ܒܝܰܕ ܐܳܕܳܡ ܡܳܝܬܺܝܢ ܚܢܰܢ ܡܰܘܬܳܐ ܕܰܬܢܳܢ * * ܗܬܐ ܠܰܐܝܢܳܐ ܕܶܐܬܳܐ ܕܚܰܝܶܐ ܕܰܬܢܳܢ ܢܶܬܶܠ ܫܘܶܐ. ܕܢܰܪܡܶܐ ܠܚܽܘܒܠܳܐ ܦܽܘܪܥܳܢܳܐ܀

III

ܕܺܝܢܺܝܢ ܕܶܝܢ ܡܶܬܕܺܝܢܺܝܢ ܩܕܳܡ ܗܰܘ ܫܪܳܪܳܐ ܕܡܶܢ ܕܺܝܢܳܐ ܗ̱ܘܰܘ ܡܶܬܕܺܝܢܺܝܢ ܕܺܝܢܰܘܗ̱ܝ ܕܟܽܠ ܕܰܝ̈ܳܢܶܐ ܕܕܳܝܢܺܝܢ ܒܛܽܘܥܝܰܝ ܫܪܳܪܶܗ ܕܳܐܶܢ ܠܕܳܢܰܘܗ̱ܝ. ܩܽܘܫܬܳܐ ܓܶܝܪ ܐܶܬܳܐ ܒܕܺܝܢܳܐ. ܒܰܫܪܳܪܶܗ ܗܽܘ ܙܰܟܳܝܳܐ ܕܥܰܘܠܳܐ ܕܰܟܣܶܐ ܒܕܺܝܢܳܐ

IV

ܟܰܕ ܕܺܝܢܳܐ ܒܽܐܘܡܳܢܽܘܬܳܐ. ܛܽܘܥܝܰܝ ܕܬܶܙܟܶܐ ܠܰܫܪܳܪܳܐ. ܗܳܝ ܡܶܬܕܺܝܢܳܐ ܟܰܣܝܳܐܺܝܬ܇ ܡܶܢ ܐܺܝܕܰܥܬܶܗ ܕܰܫܪܳܪܳܐ. ܒܰܕܓܽܘܢ ܠܳܐ ܬܽܘܒ ܩܽܘܫܬܳܐ ܐܶܬܳܐ ܐܶܢ ܚܠܳܦܰܘܗ̱ܝ ܚܽܘܨܦܳܐ ܓܰܠܝܳܐ ܙܳܟܽܘܬܶܗ ܓܶܝܪ ܒܰܫܪܳܪܳܐ ܟܠܺܝܠܳܐ ܐܰܚܺܝܕܳܐ ܠܥܶܠ ܡܶܢܶܗ܀

V

ܠܡܶܠܰܬ ܩܽܘܫܬܳܐ * * * * * * * ܙܺܐܦܳܐ * * * * ܗܳܝ ܐܶܕܢܳܐ ܚܠܺܝܡܬܳܐ ܘܗܳܐ * * * * ܡܠܶܐ ܬܰܪܬܰܝܗܶܝܢ ܐܳܦ ܦܽܘܡܳܐ ܚܠܺܝܡܳܐ ܟܽܘܪܰܐ ܗ̱ܘ ܠܦܺܐܪܳܐ ܚܰܠܝܳܐ * * * * ܡܰܠܶܦ ܦܽܘܡܳܐ ܛܰܥܡܬܳܐ ܠܥܰܝܢܳܐ ܕܛܳܥܝܳܐ ܒܰܚܙܳܬܳܐ܀

VI

ܡܫܶܬܰܡܥܳܐ ܓܶܝܪ ܗܳܝ ܫܰܒܪܽܘܬܳܗ ܕܥܰܝܢܳܐ ܚܶܙܝܰܬ [ܟܽܠ ܨܽܘܪ̈ܳܢ] ܠܦܽܘܡܳܐ ܒܳܨܶܐ ܟܽܠ ܛܳܥܡܺܝܢ ܕܬܺܐܠܰܦ [ܚܰܠܝܽܘܬܳܐ] ܕܦܺܐܪ̈ܶܐ. ܗܳܟܰܢܳܐ ܬܽܘܒ ܫܰܒܪܽܘܬܳܗ ܕܶܐܕܢܳܐ ܫܶܡܥܰܬ ܟܽܠ ܡܶܠܺܝܢ ܠܶܠܒܳܐ ܒܳܨܶܐ ܟܽܠ ܡܶܠܺܝܢ. ܕܬܺܐܠܰܦ ܒܶܗ ܚܰܝܠܳܐ ܕܡ̈ܶܠܶܐ܀

VII

ܢܕܰܡܶܐ ܒܶܗ ܒܓܽܘܫܡܳܐ ܕܓܰܘܳܐ ܕܰܒܚܽܘܒܳܐ ܫܳܘܶܝܢ ܗܰܕܳܡܰܘܗ̱ܝ ܕܗܰܕܳܡܳܐ ܫܰܪܺܝܪܳܐ ܕܰܫܪܰܥ ܚܰܒܪܶܗ ܕܰܒܣܺܝܪ ܡܰܪܬܶܐ ܠܶܗ ܐܳܦ ܪܳܚܡܰܝ ܩܽܘܫܬܳܐ ܢܶܗܘܽܘܢ ܚܰܕ ܓܽܘܫܡܳܐ ܠܽܘܩܒܰܠ ܛܽܘܥܝܰܝ ܕܢܶܬܡܠܶܐ ܚܽܘܣܪܳܢܳܐ * * * * ܠܘܳܬܶܗ * *܀

VIII

ܓܙܳܪ ܕܺܝܢܳܐ ܟܺܐܢܳܐ ܣܳܗܶܕ ܕܰܥܒܰܪ ܦܽܘܩܕܳܢܶܗ ܕܳܐܕܳܡ ܦܰܢܝܶܗ ܠܦܰܓܪܳܐ ܠܥܶܩܳܪܳܐ ܕܰܫܪܳܐ ܩܰܒܥܳܐ ܕܚܰܝܽܘܬܶܗ ܐܶܢ ܓܶܝܪ ܚܳܙܶܝܢܰܢ ܕܳܐܦ ܡܳܪܰܢ ܩܰܒܥܶܗ ܠܦܰܓܪܳܐ ܡܳܝܽܘܬܳܐ܆ ܒܚܰܝܽܘܬܳܐ ܕܠܳܐ ܡܶܫܬܪܶܐ ܫܰܩܠܶܗ ܫܪܳܪܶܗ ܠܰܟܠܺܝܠܳܐ܀

IX

ܥܰܠ ܠܶܗ ܕܪܳܫܰܢ ܠܺܐܝܓܽܘܢܳܐ ܕܒܰܬܪ̈ܶܝܢ ܓܰܒܺܝܢ ܗܳܐ ܡܶܬܩܰܪܰܒ ܕܒܰܬܪ̈ܶܝܢ ܓܰܒܺܝܢ ܢܶܬܟܰܠܰܠ. ܕܰܚܕܳܐ ܓܶܝܪ ܠܰܚܕܳܐ ܛܥܺܝܢܰܢ ܒܺܐܝܓܽܘܢܳܐ ܕܓܰܘܳܐ ܕܳܡܶܝܢ ܐܶܢ ܓܶܝܪ ܦܰܓܪܳܐ ܠܒܶܫ ܡܳܪܰܢ ܚ̈ܰܝܶܐ ܕܦܰܪܕܰܝܣܳܐ ܦܰܪܥܶܗ ܥܰܠ ܕܰܐܘܒܶܕ ܚܰܝ̈ܰܘܗ̱ܝ ܬܰܡܳܢ܀

X

ܦܰܚܶܡ ܟܺܝܬ ܢܣܰܒ ܢܶܣ̈ܝܳܢܰܘܗ̱ܝ ܕܡܳܪܰܢ ܕܬܶܕܰܥ ܐܶܢ ܕܳܡܶܝܢ ܠܰܕܦܰܓܪܳܢܳܐ ܘܡܳܝܽܘܬܳܐ ܕܶܐܢ ܦܰܓܪܳܐ ܠܒܶܫ ܗܘܳܐ ܘܶܐܠܳܐ ܫܪܳܐ ܕܶܝܢ ܡܶܢ ܨܶܝܕ ܝܰܠܕܳܐ ܘܰܫܠܶܡ ܬܽܘܒܰܢ ܨܶܝܕ ܡܰܘܬܳܐ ܘܰܚܒܽܘܫ ܐܶܢܽܘܢ ܒܰܡܨܰܥܬܳܐ ܠܶܐܣ̈ܟܺܡܰܘܗ̱ܝ ܐ̱ܢܳܫܳܝܳܐ܀

XI

ܐܰܣܺܝܪܺܝܢ ܐܶܢܽܘܢ ܓܶܝܪ ܒܰܚܕܳܕܶܐ ܫܽܘܪܳܪܽܘܗ̱ܝ ܕܰܐܣܪܽܘܗ̇ ܠܛܽܘܥܝܰܝ ܕܡܰܘܬܶܗ ܗܽܘ ܡܦܺܝܣ ܥܰܠ ܝܰܠܕܶܗ. ܕܦܰܓܪܳܐ ܠܒܶܫ ܗܘܳܐ ܡܳܝܽܘܬܳܐ ܠܡܰܘܬܶܗ ܣܳܗܶܕ ܢܽܘܚܳܡܶܗ ܕܦܰܓܪܳܐ ܕܡܺܝܬ ܗܰܘ ܐܶܬܢܰܚܰܡ ܐܰܣܺܝܪ ܗܽܘ ܓܶܝܪ ܝܰܠܕܶܗ ܒܡܰܘܬܶܗ ܘܰܐܣܺܝܪ ܡܰܘܬܶܗ ܒܢܽܘܚܳܡܶܗ܀

XII

ܩܒܰܥ ܓܶܝܪ ܡܳܪܰܢ ܝܽܘܒ̈ܳܠܶܐ ܕܰܫܪܳܪܶܗ ܐܰܝܟ ܗܰܕܳܡܶܐ ܕܰܩܒܰܥ ܐܶܢܽܘܢ ܒܰܚܕܳܕܶܐ ܕܶܐܡܰܬܝ̱ ܕܚܶܪܝܳܢܳܐ ܘܛܽܘܥܝܰܝ: ܢܶܨܒܽܘܢ ܠܡܶܦܣܰܩ ܗܳܕܶܐ ܡܰܝܠܶܠ ܕܶܝܢ ܟܽܠܶܗ ܓܽܘܫܡܳܐ ܘܗܰܕܳܡܳܐ ܕܡܶܟܳܐ ܘܡܶܟܳܐ. ܗܘܰܘ ܩܳܥܶܝܢ ܥܰܠ ܗܰܘ ܕܰܦܣܺܝܩ܀

XIII

ܫܪܳܪܳܐ ܚܝܳܐ ܘܡܰܚܶܐ ܟܽܠ ܗܳܐ ܣܳܗܕܳܢ ܠܶܗ ܛܶܥܡܳܬܶܗ ܗܳܐ ܓܶܝܪ ܒܰܕܶܩܘ̱ ܢܶܣܝ̈ܳܢܶܐ ܡܶܬܝܰܠܦܳܐ ܨܒܽܘܬܶܗ ܕܡܳܪܰܢ ܕܰܒܦܰܓܪܳܐ ܡܺܝܬ ܘܶܐܬܢܰܚܰܡ ܘܝܰܠܕܶܗ ܘܡܰܘܬܶܗ ܗܘܰܘ ܟܽܘܪܳܐ܆ ܠܦܰܓܪܳܐ ܚܰܬܺܝܬܳܐ ܕܰܠܒܶܫ ܕܠܰܘ ܒܕܽܘܡܝܳܐ ܘܙܺܐܦܳܐ ܠܰܒܫܶܗ܀

XIV

ܟܰܕ ܐ̱ܪܳܙܶܗ ܐܰܘܕܺܝ ܠܬܽܐܘܡܰܐ ܕܰܒܓܶܫܬܳܐ ܨܒܳܐ ܗܘܳܐ ܕܢܶܒܩܝܺܘܗ̱ܝ ܝܰܗ̱ܒ ܦܰܓܪܳܐ ܠܰܓܫܺܝܫ ܐܺܝܕܳܐ ܕܳܐܦ ܓܶܫܬܳܐ ܟܽܘܪܳܐ ܬܗܶܐ ܠܶܗ ܥܶܠܬܳܐ ܠܶܗ ܡܶܠܬܳܐ ܩܽܘܫܬܳܐ ܕܬܰܦܩܶܗ ܠܟܽܘܠܶܗ ܚܶܪܝܳܢܳܐ ܠܰܝܬ ܠܰܡ ܓܶܝܪ ܓܰܪܡܳܐ ܠܪܽܘܚܳܐ ܒܩܽܘܫܬܳܐ ܠܒܶܫ ܓܶܝܪ ܗܰܕܳܡܰܘܗ̱ܝ܀

XV

ܕܳܐܦܶܢ ܒܰܦܝܳܣ * * ܬܶܡܗܳܐ ܗܰܘ * * ܕܟܰܕ ܟܶܢܫܳܐ * * ܘܢܶܣ̈ܝܳܢܶܐ * * * ܡܰܟܪܶܙ ܕܦܰܓܪܳܐ ܠܒܺܝܫ ܡܳܪܰܢ ܚܶܪܝܳܢܳܐ ܡܣܰܒܰܪ ܐ̱ܪ̈ܳܙܰܘܗ̱ܝ ܘܰܒܗܶܦܟܳܐ ܐ̱ܚܪܺܬܰܐ ܗ̱ܘ ܡܰܟܪܶܙ ܕܠܰܘ ܒܶܣܪܳܐ ܠܒܶܫ ܦܳܪܽܘܩܰܢ ܘܶܐܢ ܗܰܦܟܶܗ ܒܩܽܘܫܬܳܐ ܢܶܙܟܶܝܢ ܟܡܳܐ ܬܶܙܟܶܝܢ ܠܰܢ ܬܰܩܢܽܘܬܳܐ܀

XVI

ܣܳܒܰܪ ܐ̱ܢܳܐ ܕܶܝܢ ܕܰܫܪܳܪܳܐ ܗܳܟܰܢܳܐ ܙܟܳܐ ܠܛܽܘܥܝܰܝ ܠܰܘ ܟܰܕ ܠܳܐ ܣܘ * * ܐ ܡܰܠܳܠܳܐ ܕܫܰܪ ܠܡܶܪܗܰܛ ܐܶܠܳܐ ܕܫܰܪ ܪܗܶܛܝ̱ ܥܰܡܶܗ ܢܶܥܠܰܒ ܪܶܗܛܶܗ ܠܪܶܗܛܰܝܗܽܘܢ ܐܰܝܟ ܗܳܝ ܪܶܗܛܶܗ ܫܰܪܰܪ ܕܰܩܕܳܡ * * * ܘܶܐܬܟܰܠܰܠ܀

XVII

ܫܳܥܝܳܢܳܐ ܠܓܰܘ * ـܠـ * * ܘܢܶܓܠܽܘܓ ܢܣܰܒ ܡܶܢ ܩܘ * * ܠܨܶܒܬܗܶܝܢ ܕܒـ * ܐ ܒܰܪܳܝܳܐ ܕܠـ * * ܠܶܗ ܒܰܪ * * * * * * * ܒܚܰܝܠܳܐ ܕܩܳܠܳܐ ܕܡܶܛܽܠ ܐܺܝܕܳܐ ܘܰܠܡܳܢܳܐ ܠܳܐ ܡܨܶܐ ܦܰܓܪܳܐ ܕܰܠܥܳܠܰܡ ܢܶܬܠܰܘܶܐ ܠܥܳܠܰܡ ܒܢܰܦܫܳܐ܀

XVIII

ܐܶܢ ܢܺܐܡܪܽܘܢ * * ܕܒܰܝܬܳܐ ܗܰܘ * * ܗ ܕܦܰܓܪܳܐ ܘܡܶܛܽܠ ܗܰܘ ܠܳܐ ܡܣܰܝܒܰܪ ܢܽܘܓܪܳܐ * * * ܐ ܢܶܕܥܽܘܢ ܕܰܟܝܳܢܳܐ * * ܬܐ ܥܗ ܢܽܘܓܪܳܐ ܘܳܐܦ ܠܳܐ ܒܛܽܘܪܳܐ ܡܶܫܬܰܘܬܰܦ ܠܰܟܝܳܢ * * ܐ ܘܶܐܢ ܩܢܶܐ ܡܽܘܙܳܓ ܚܰܝܳܐ ܕܰܠܚܰܝܳܐ ܡܰܚܝܳܢ ܚܰܝܰܐ ܗ̱ܘ܀

XIX

ܦܶܚܬܳܐ ܗܰܘ ܓܶܝܪ * ܐ ܦܪܰܫ ܒܶܝܬ * * ܐ ܚܰܝܳܐ ܠܡܺܝܬܳܐ ܕܠܳܐ ܢـ * ܦـ * * * * * * * * * ܗܳܢܳܐ ܘܚܶܫܟܳܐ ܕܠܳܐ ܡܩܰܒܶܠ ܚܰܕ * * ܓܐ * * * ܣܰܬܳܐ ܚܡܺܝܪܳܐ ܘ * * * ܐ ܕܰܒܥܽܘܒܳܐ ܕܡܰܚܝܳܢܺܝܢ ܠܗܽܘܢ * ܡܶܬܛܰܡܪܺܝܢ ܡܽܘܙܳܠܰܝܗܽܘܢ܀

XX

ܘܶܐܢ ܐ̱ܢܳܫ ܨܒܳܐ * * * ܠܦ * * * ܘܢ ܗܶܦܟܳܐܺܝܬ ܢܳܛܪܳܐ * * ܗ ܬܰܩܢܳܐܺܝܬ ܘܰܕܠܳܐ ܚܡܺܝܪܳܐ * ܠܳܐ ܕܢܶܛܰܪ ܐܳܦܠܳܐ ܡܣܰܬܳܐ ܒܓܘܠـ * ܐ ܕܗܶܢܽܘܢ * ܓܣܶܝܢ ܥܰܠ ܦܰܓܪܳܐ ܕܶܐܠܽܘ ܠܳܐ ܪܐ * * ܚܰܝܰܐ ܗ̱ܘ * * * * * ܬܐ ܢܰܛܰܪ ܗܘܳܐ܀

XXI

ܗܳܠܶܝܢ ܕܡܶܣܬܰܒܰܪ ܕܢܽܘܟܪܳܝܺܝܢ ܐܶܢܽܘܢ ܠܰܚܕܳܕܶܐ * * ܠܳܐ ܡܩܰܒܠܺܝܢ ܠܰܚܕܳܕܶܐ ܚܰܕ ܐܶܢܽܘܢ ܘܡܶܢ ܚܰܕ ܘܰܒܚܰܕ ܕܒܰܚܕܳܐ ܒܪܺܝܬܳܐ ܐܺܝܬܰܝܗܽܘܢ ܘܡܶܢ ܚܰܕ ܐܳܐܰܪ ܡܶܬܬܰܪܣܺܝܢ ܘܡܶܢ ܚܰܕ ܢܶܥܓܳܐ * * ܦܳܫܩܺܝܢ. ܘܰܠܚܰܕ ܥܰܒܕܳܐ ܡܶܫܬܰܡܥܺܝܢ܀

XXII

ܚܙܺܝ ܕܶܝܢ ܠܙܰܪܥܳܐ ܕܰܐܝܟ * * * ܠܰܘ * ܐܰܪܥܳܐ ܪܗܶܛ * * ܕܰܒܥܽܘܒܳܐ ܕܶܐܡܶܗ ܢܶܛܦܽܘܣ ܘܰܚܡܺܝܪܳܐ ܡܶܢ ܟܽܠ ܥܽܘ̈ܒ ܒܰܓܒܺܝܠܬܳܐ ܗܰܘ ܛܦܶܣ ܒܰܠܚܽܘܕ ܥܽܘܒܳܐ ܕܰܐܪܥܳܐ ܣܽܘܩܳܒܠܶܗ ܪ * * * ܘܟܰܕ ܡܶܢ ܩܕܳܡ ܒܶܗ ܐܶܬܪܰܒܺܝ ܒܶܐܣܟܺܝܡ ܐ * * ܐܶܬܢܰܒܰܪ܀

XXIII

ܙܶܪܥܰܬ ܒܰܥܓܰܠ ܟܺܐܢܽܘܬܳܐ ܡܶܠܬܳܐ ܢܦܽܘܚ ܠܳܐ * * ܕܶܐܢ * * * * ܕܡܰܚܝܳܢܺܝܢ * * * ܗܶܢܽܘܢ ܠܗܽܘܢ ܗܳܐ ܐܬ * * * ܐ ܘܠܳܐ ܕܡܶܬܚܙܶܐ * * * ܦܰܓܪܳܐ ܕܒܰܝܬܰܐ ܗ̱ܘ ܒܺܐܝܬܽܘܬܳܐ ܐܶܢ ܠܳܐ ܡܳܐ * ܓ ܗܳܫܳܐ ܒܚܰܝܽܘܬܳܐ ܕܺܐܝܬܝܳܐ ܣܰܒܰܪ ܠܶܗ

XXIV

* * ܐ ܡܶܢ * * ܟܺܝܬ * ܓ * * * ܐܰܘ ܨܶܒܝܳܢܰܐ ܗ̱ܘ ܒܳܪܽܘܝܳܐ ܐܰܘܠܶܕ ܥܽܘܬܪܳܐ ܕܫܽܘܚܠܳܦܳܐ ܕܡܶܣܬܰܒܪܺܝܢ ܐܰܝܟ ܣܰܩܽܘܒܠܳܐ ܐܰܘ ܕܺܐܝܬܝܰܐ ܗ̱ܘ ܐܺܝܬ ܢܽܘܟܪ̈ܳܝܶܐ ܘܠܳܐ ܡܶܬܚܰܝܢܺܝܢ ܠܰܚܕܳܕܶܐ ܘܐ ܚـ * * ܓ * ܓܰܘܳܐ ܦ * ܠܶܗ * ܙܳܟܽܘܬܳܐ܀

XXV

ܛܳܒ ܐܳܠܨܳܐ ܠܺܝ ܗܳܝ ܛܽܘܥܝܰܝ * * ܘܡܳܐ * * * * * ܠܶܗ ܕܳܐܡܪܺܝܢ ܕܰܐܝܢܳܐ ܡܶܫܟܚܳܐ ܗ̱ܝ ܡܺܝܬܳܐ ܡـ * ܐ ܢܺܐܡܰܪ ܠ * * ܐܰܝܟܰܢܳܐ * * * ܡܺܝܬܳܐ ܕܚܰܝܳܐ ܒܪܺܝܫܺܝܬ ܕܗܺܝ ܕܳܐܡܪܺܝܢ ܥܰܠ ܫܽܘܠܳܡܳܐ ܢܺܐܡܪܶܗ ܠܗܽܘܢ ܥܰܠ ܫܽܘܪܳܝܳܐ

XXVI

ܝܳܕܰܥ ܐ̱ܢܳܐ ܕܶܐܢ ܚܢܰܩ ܠܗܽܘܢ * * ܠ * * * ܘܰܐܝܟܰܢ * * * * ܐ * * * ܐܰܦܫܰܠ ܠܶܗ * * ܨܶܒܢܳܐ ܡܬܦـ * * ܚܽܘܠܳܦܳܐ ܗܘܳܐ * * * * ܦ * * * * * * * ܚܰܝܠܳܐ ܐܰܝܟ * * * * * ܠܦܰܓܪܳܐ * * * * ܡـ * * * ܐ * * ܘܠܶܗ *

(XXVII.)

* * ܐܶܢ ܕܶܝܢ ܥܰܠ * * ܐ * ܬܠ * ܗ ܗܰܘ ܕܠܳܐ ܠܳܐ ܟܠܗܘ * * * * * * * * * * * * * * * * ܘܦܰܓܪܳܐ * * * * * * ܘܶܐܫܬܰܟܚܰܬ ܕܗܳܝ ܡܺܝܬܽܘܬܳܐ ܙܥܽܘܪܽܘܬ * * ܗܰܘ ܐܰܘ ܠܙܰܬܶܗ܀

XXX

ܡܳܢܰܐ ܗ̱ܘ ܗܳܟܺܝܠ ܕܛܳܒ * ܡܰܘܬܳܐ ܐܶܢ ܡܳܐ ܕܬܶܣܓܶܐ ܚܰܝܽܘܬܳܐ * * * ܠܶܗ ܒܡܽܘܦܳܟ * * * ܚܝܳܢܶܗ ܠܳܐ ܕܥܰܠ ܠܥܳܠܰܡ ܡܶܛܽܠ ܡܶܕܶܡ ܒܚܰܒܪܶܗ * * * ܒܚܰܕ * * ܐܺܝܬ ܐܺܝܩܺܐ * * ܘܥܰܡܳܐ ܕܰܨܒܳܐ ܩܳܐܶܡ ܥܰܠ ܛܽܘܪܰܐ ܗ̱ܘ * * ܕܢܶܦܶܠ ܥܰܠ܀

XXXI

ܢܰܦܢܳܐ ܕܶܝܢ ܩܰܠܺܝܠܳܐܺܝܬ ܥܰܠ ܒܥܳܬܳܐ ܕܰܩܕܳܡ ܗܳܕܶܐ ܕܠܳܐ ܬܶܪܡܰܠ ܕܶܐܫܬܰܒܩܰܬ ܠܳܗ ܢܶܪܗܰܛ ܕܶܝܢ ܫܪܳܪܳܐ ܠܽܘܪܥܳܗܿ ܟܰܕ ܐܰܚܺܝܕ ܙܳܟܽܘܬ ܚܳܬܳܗܿ ܘܰܡܣܰܒܰܪ ܠܶܗ ܥܰܠ ܛܽܘܥܝܰܝ ܕܰܗܘܳܬ ܠܶܗ ܢܺܝܫܳܐ ܠܓܶܐܪ̈ܶܐ. ܕܳܐܦ ܗܺܝ ܬܶܫܪܶܐ ܬܒܰܙܰܚ ܒܶܗ.

XXXII

ܦܰܓܪܳܐ ܘܢܰܦܫܳܐ ܐܶܙܕܰܡܰܢܘ̱ ܠܦܰܪܕܰܝܣܳܐ ܘܰܒܦܰܪܕܰܝܣܳܐ ܐܶܬܝܰܩܰܪܘ̱ ܘܰܗܦܰܟܘ̱ ܨܥܰܪ ܐܶܨܛܰܥܰܪܘ̱ ܘܰܗܦܰܟܘ̱ ܝܰܩܰܪܘ̱ ܦܰܓܪܳܐ ܘܢܰܦܫܳܐ ܥܰܠܘ̱ ܐܰܟܚܰܕ ܦܰܓܪܳܐ ܘܢܰܦܫܳܐ ܢܦܰܩܘ̱ ܐܰܟܚܰܕ ܒܝܰܕ ܡܰܘܬܳܐ ܦܪܰܫܘ̱ ܚܰܕ ܡܶܢ ܚܰܕ ܒܢܽܘܚܳܡܳܐ ܬܽܘܒ ܡܶܬܚܰܠܛܺܝܢ܀

XXXIII

ܡܰܘܬܳܐ ܕܰܓܙܰܪ ܐܰܠܳܗܳܐ ܥܰܠ ܐܳܕܳܡ ܒܳܬܰܪ ܕܰܚܛܳܐ ܠܰܘ ܗܳܢܰܘ ܩܶܛܠܳܐ ܕܥܰܘܠܳܐ ܕܩ̈ܳܛܠܺܝܢ ܐ̱ܢܳܫܳܐ ܚܰܒܪܰܝܗܽܘܢ ܩܰܛܠܶܗ ܕܗܳܒܶܝܠ ܙܰܕܺܝܩܳܐ ܡܶܢ ܚܺܐܪܽܘܬܳܐ ܕܰܛܠܰܡܬܶܗ ܘܡܰܘܬܶܗ ܕܳܐܕܳܡ ܚܰܛܳܝܳܐ ܡܶܢ ܟܺܐܢܽܘܬܳܐ ܕܰܬܒܰܥܬܶܗ܀

XXXIV

ܠܳܐ ܗ̱ܘܳܐ ܟܺܝܬ ܡܶܛܽܘܠ ܕܩܰܕܺܝܡ ܩܶܛܠܶܗ ܕܗܳܒܶܝܠ ܙܰܕܺܝܩܳܐ ܠܡܰܘܬܶܗ ܕܳܐܕܳܡ ܚܰܛܳܝܳܐ ܗܳܒܶܝܠ ܗܽܘ ܡܺܝܬ ܩܰܕܡܳܝܳܐ ܒܗܰܘ ܡܰܘܬܳܐ ܕܡܶܢ ܐܰܠܳܗܳܐ. ܚܺܐܪܽܘܬܳܐ ܒܡܰܪܳܚܽܘܬܶܗ ܣܥܳܬ ܥܰܠ ܗܳܒܶܝܠ ܒܰܚܣܳܡܳܗܿ ܘܰܐܥܠܰܬ ܩܶܛܠܳܐ ܩܕܳܡ ܡܰܘܬܳܐ܀

XXXV

ܒܗܰܘ ܩܶܨܳܐ ܕܡܶܢ ܕܺܝܢܳܐ ܐܳܕܳܡ ܗܰܘ ܡܺܝܬ ܩܰܕܡܳܝܳܐ ܒܗܰܘ ܩܶܛܠܳܐ ܕܡܶܢ ܒܰܪܢܳܫܳܐ ܗܳܒܶܝܠ ܗܽܘ ܩܛܺܝܠ ܩܰܕܡܳܝܳܐ ܩܳܝܡܺܝܢ ܐܶܢܽܘܢ ܒܫܽܘܠܛܳܢܳܐ ܕܟܺܐܢܽܘܬܳܐ ܘܰܕܚܺܐܪܽܘܬܳܐ ܠܳܐ ܟܺܐܢܽܘܬܳܐ ܐܶܬܛܰܠܡܰܬ ܘܠܳܐ ܚܺܐܪܽܘܬܳܐ ܐܶܬܥܰܨܝܰܬ܀

XXXVI

ܘܗܳܐ ܕܳܪ̈ܺܝܢ ܡܶܢ ܫܽܘܪܳܝܳܐ. ܐܽܘܪ̈ܚܳܬܳܐ ܕܡܰܘܬܳܐ ܬܰܪܬܶܝܢ ܚܕܳܐ ܕܩܶܨܳܐ ܘܰܚܕܳܐ ܕܩܶܛܠܳܐ. ܐܰܝܟ ܕܰܐܥܠܰܬ ܓܶܝܪ ܚܺܐܪܽܘܬܳܐ: ܒܪܺܝܫܺܝܬ ܩܶܛܠܳܐ ܩܕܳܡ ܡܰܘܬܳܐ ܗܳܟܰܢ ܐܰܥܠܰܬ ܟܺܐܢܽܘܬܳܐ ܡܰܘܬܳܐ ܒܳܬܰܪ ܣܰܟܠܽܘܬܳܐ܀

XXXVII

ܕܩܰܕܶܡ ܝܳܕܰܥ ܕܰܩܛܺܝܠܳܐ ܡܶܬܩܰܛܠܺܝܢ ܡܶܢ ܩܳܛܽܘܠܳܐ ܒܩܶܛܠܳܐ ܬܰܚܶܡ ܚܰܝ̈ܰܝܗܽܘܢ ܟܰܕ ܪܰܚܺܝܩ ܡܶܢ ܪܺܝܫܝܳܢܳܐ ܕܩܳܛܽܘ̈ܠܶܐ ܕܰܐܡܪܰܚܘ̱ ܘܰܩܛܰܠܘ̱ ܘܪܰܚܺܝܩ ܬܽܘܒ ܐܳܦ ܡܶܢ ܫܶܓܡܳܐ ܕܰܩܛܺܝܠܳܐ ܕܰܩܛܺܝܠ ܡܶܢ ܫܶܠܝ̱܀

XXXVIII

ܐܶܢܗܽܘ ܗܳܟܺܝܠ ܕܰܩܛܺܝܠܳܐ ܕܠܳܐ ܒܩܶܨܶܗ ܐܶܙܰܠ ܫܶܓܡܰܐ ܗ̱ܘ ܘܶܐܢ ܒܩܶܨܶܗ ܐܶܙܰܠ ܟܶܫܠܰܐ ܗ̱ܘ. ܙܰܟܳܝ ܗܽܘ ܓܶܝܪ ܩܳܛܽܘܠܶܗ. ܥܰܠܝ̱ ܗܽܘ ܕܶܝܢ ܐܰܠܳܗܳܐ ܡܶܢ ܫܶܓܡܳܐ ܐܳܦ ܡܶܢ ܟܶܫܠܳܐ ܠܰܘ ܫܶܓܡܳܐ ܕܰܩܪܶܒ ܩܶܨܳܐ ܘܠܰܘ ܟܶܫܠܰܐ ܗ̱ܘ ܕܰܥܬܺܝܕ ܕܺܝܢܳܐ.

XXXIX

ܟܰܕ ܛܳܒ ܕܶܝܢ ܗܳܐ ܐܶܬܦܰܫܰܩ ܣܢܺܝܩܳܢ ܐܶܢܶܝܢ ܥܰܠ ܦܽܘܫܳܩܳܐ ܥܰܛܠܳܐ ܗ̱ܝ ܓܶܝܪ ܕܰܐܝܟܰܢܳܐ ܐܶܣܬܰܩܒܰܠ ܒܰܚܕܳܐ ܫܳܥܳܐ. ܩܶܨܶܗ ܟܰܣܝܳܐ ܕܰܩܛܺܝܠܳܐ ܐܳܦ ܨܶܒܝܳܢܶܗ ܕܩܳܛܽܘܠܳܐ ܕܰܩܛܺܝܠܳܐ ܒܩܶܨܶܗ ܢܺܐܙܰܠ ܘܩܳܛܽܘܠܳܐ ܒܙܰܝܢܶܗ ܢܶܚܽܘܒ܀

XL

ܢܰܗܡܶܐ ܗܳܫܳܐ ܡܶܢ ܗܳܠܶܝܢ ܕܠܳܐ ܗܘܳܐ ܗܳܠܶܝܢ ܪ̈ܰܡܝܳܢ ܠܰܢ ܕܪܺܝܫܳܐ ܠܽܘܩܒܰܠ ܛܳܥܰܝ̈ܳܐ ܐܰܪܡܺܝܢܰܢ ܢܶܬܢܰܨܰܚ ܒܶܗ ܠܳܐ ܗܘܳܐ ܓܶܝܪ ܙܥܽܘܪ ܬܽܘܟܳܐ ܕܥܰܠ ܗܘܳܐ ܒܺܐܝܕܳܗܿ ܕܒܰܪܕܶܝܨܳܢ ܕܫܰܒܪ̈ܶܐ ܕܰܫܡܰܥܘ̱ ܐܶܬܟܰܘ ܗ̱ܘܰܘ ܡܶܢ ܬܶܓܽܘܪܬܳܐ ܕܚܰܝ̈ܰܝܗܽܘܢ܀

XLI

ܘܰܕܠܳܐ ܢܶܦܗܽܘܢ ܗܶܕܝܽܘܛܳܐ ܕܗܳܒܶܝܠ ܗܽܘ ܠܰܡ ܡܺܝܬ ܩܰܕܡܳܐ. ܘܰܢܕܰܘܕܽܘܢܳܝܗ̱ܝ ܦܽܘܚܳܡܳܐ. ܕܰܡܬܺܝܚ ܒܶܝܬ ܡܳܪܰܢ ܠܳܐܕܳܡ ܢܶܕܥܽܘܢ ܕܩܶܛܠܳܐ ܕܒܰܪܢܳܫܰܐ ܗ̱ܘ ܩܶܨܳܐ ܕܶܝܢ ܡܶܢ ܐܰܠܳܗܳܐ ܗܰܘ ܠܗܳܒܶܝܠ ܓܶܝܪ ܥܰܘܠܰܐ ܗ̱ܘ ܩܶܛܠܶܗ ܠܳܐܕܳܡ ܕܶܝܢ ܟܺܐܢܳܐ ܐܰܡܺܝܬܶܗ܀

XLII

ܐܳܦܠܳܐ ܕܶܝܢ ܠܗܳܕܶܐ ܢܶܗܘܶܐ. ܐܰܬܪܳܐ ܕܬܶܥܟܰܪ ܫܰܒܪ̈ܶܐ ܕܰܠܡܳܪܰܢ ܐ̱ܢܳܫܰܐ ܗ̱ܘ ܩܰܛܠܽܘܗ̱ܝ ܘܠܳܐܕܳܡ ܟܺܐܢܳܐ ܐܰܡܺܝܬܶܗ ܐܳܕܳܡ ܕܰܚܛܳܐ ܠܟܺܐܢܽܘܬܳܐ ܐܰܠܳܗܳܐ ܒܩܶܨܳܐ ܐܰܡܺܝܬܶܗ ܡܳܪܰܢ ܕܶܝܢ ܕܩܶܛܠܶܗ ܠܥܰܘܠܳܐ ܡܶܢ ܥܰܘ̈ܳܠܶܐ ܗܘܳܐ ܩܰܛܠܶܗ܀

XLIII

ܐܶܢ ܦܰܓܪܳܐ ܒܢܰܦܫܳܐ ܬܠܶܐ ܗܘܳܐ ܗܳܐ ܐܳܦ ܢܰܦܫܳܐ ܐܰܝܟ ܦܰܓܪܳܐ ܒܚܺܝܠ ܗܽܘ ܐ̱ܚܪܺܝܢ ܬܰܠܝܳܐ ܟܽܠܶܗ ܒܗܰܘ ܚܰܝܠܳܐ ܡܰܚܶܐ ܠܟܽܠܳܐ. ܘܰܐܝܟ ܕܢܰܦܫܳܐ ܐܶܢܗܽܘ ܕܬܶܪܦܶܝܘܗ̱ܝ ܠܦܰܓܪܳܐ ܡܶܫܬܪܶܐ ܘܰܢܦܰܠ ܠܶܗ ܐܳܦ ܚܰܝܠܳܐ ܕܡܰܚܶܐ ܠܢܰܦܫܳܐ ܐܶܢ ܢܶܪܦܶܝܗ ܡܶܫܬܰܪܝܳܐ ܠܶܗ܀

XLIV

ܐܶܢ ܦܰܓܪܳܐ ܕܰܡܙܺܝܓ ܥܰܡܶܗ ܕܢܰܦܫܳܐ ܘܺܐܝܬܰܘܗ̱ܝ ܫܰܘܬܳܦܶܗ: ܐܳܡܪܺܝܢ ܕܠܳܐ ܡܨܶܐ ܠܘܳܬ ܠܶܗ ܠܩܰܠܺܝܠܬܳܐ ܡܶܛܽܠ ܝܽܘܩܪܶܗ ܐܰܝܟܰܢܳܐ ܡܨܶܝܢ ܡܶܬܠܰܘܶܝܢ ܐܺܝ̈ܬܝܶܐ ܓܫܺܝܡܳܐ ܘܝܰܩܺܝܪܳܐ ܠܗܰܘ ܚܰܝܠܳܐ ܕܡܶܢ ܟܽܠ ܩܰܛܺܝܢ ܕܢܺܚܽܘܢ ܒܶܗ ܥܕܰܡܳܐ ܠܥܳܠܰܡ܀

XLV

ܡܳܕܶܝܢ ܢܺܐܡܰܪ ܐܳܦ ܚܢܰܢ ܕܶܐܢ ܦܰܓܪܳܐ ܡܶܛܽܠ ܝܽܘܩܪܶܗ ܡܶܢ ܢܰܦܫܳܐ ܫܦܺܝܬܳܐ ܦܪܰܕ ܦܪܺܝܫܳܐ ܠܶܗ ܐܳܦ ܗܳܝ ܫܦܺܝܬܳܐ ܡܶܢ ܚܰܝܠܳܐ ܕܫܰܦܶܐ ܡܶܢܶܗ * * ܘܠܳܐ * * ܐ ܨܶܝܕ ܦܰܓܪܳܐ ܗܽܘܝܽܘ ܗܰܘ ܡܶܬܦܢܶܐ ܠܶܗ ܡܶܢ ܗܰܘ ܚܰܝܠܳܐ ܕܰܥܪܳܐ ܠܶܗ܀

XLVI

ܠܰܬܪ̈ܰܝܗܽܘܢ ܓܶܝܪ ܢܽܘܟܪܳܝܳܐ ܗ̱ܝ ܠܗܰܘ ܫܰܦܝܳܐ ܐܳܦ ܠܰܕܠܺܝܚܳܐ ܠܰܕܠܺܝܚܳܐ ܡܶܛܽܘܠ ܬܶܛܪܶܐ ܠܫܰܦܝܳܐ ܡܶܛܽܠ ܨܽܘܠܳܠܶܗ ܐܶܢ ܗܳܘܶܐ ܒܥܳܠܰܡ ܒܶܗ ܗܰܘ ܦܰܓܪܳܐ ܒܥܳܠܰܡ ܨܶܐܕܶܝܗ ܗܽܘ ܠܶܘܝܳܐ ܗ̱ܝ ܠܕܰܫܦܶܐ ܡܶܢܶܗ ܠܶܘܝܳܐ ܕܶܝܢ ܠܶܗ ܕܰܕܠܺܝܚ ܡܶܢܶܗ܀

XLVII

ܠܰܘ ܓܶܝܪ ܚܰܝܠܳܐ ܕܰܟܝܳܢܶܗ * * * ܠܶܗ ܠܢܰܦܫܳܐ ܫܰܦܝܳܐ ܠܶܗ ܗܰܘ ܟܝܳܢܰܢ ܚܺܝܠ ܕܬܶܠܓܳܝܳܐ ܒܶܗ ܠܳܐ ܦ * ܐ ܡܰܬܚܶܗ ܕܡܰܨܝܳܐ ܐܳܦ ܨܶܝܕ ܦܰܓܪܳܐ ܡܰܘܬܳܐ ܕܰܐܝܟ * * * ܐ ܒܚܽܘܒܶܗ. * ܛܥܽܘܢ ܦܰܓܪܳܐ * * ـܗ * * ܠܒܳܠܶܗ ܒܰܪ * * * * ܀

XLVIII

ܒܐܺܝܬܝܳܐ ܕܰܐܥܶܠ ܒܰܪܕܶܝܨܳܢ ܡܶܬܩܰܛܪܰܓ ܡܶܛܽܠ ܕܰܐܠܶܦ ܕܺܐܝܬ [ܗܽܘ] ܕܰܥܒܺܝܛ ܡܶܢ ܚܰܒܪܶܗ ܘܺܐܝܬ ܗܰܘ ܕܩܰܠܺܝܠ ܡܶܢ ܚܰܒܪܶܗ ܣܳܡ ܠܒܺܝ̈ܫܶܐ ܬܰܚܬܳܝܳܐ ܣܳܡ ܠܛܳܒ̈ܶܐ ܥܶܠܳܝܳܐ ܣܳܡ ܢܽܘܗܪܳܐ ܘܪܽܘܚܳܐ ܕܫܰܦܝܳܢ ܢܽܘܪܳܐ ܘܡܰܝܳܐ ܕܝܰܩܺܝܪܺܝܢ܀

XLIX

ܐܶܢ ܬܰܚܬܳܝܳܐ * * ܠܳܐ ܢܩܰܦ ܠܰܕܪܳܡ ܡܶܢܶܗ ܐܳܦ ܠܳܐ ܡܰܝܳܐ ܕܰܓܫܺܝܡܺܝܢ ܠܶܘܝܳܢ ܠܢܽܘܪܳܐ ܕܩܰܠܺܝܠܳܐ ܘܠܳܐ ܢܽܘܪܳܐ ܠܪܽܘܚܳܐ ܫܦܺܝܬܳܐ ܘܠܳܐ ܪܽܘܚܳܐ ܠܢܽܘܗܪܳܐ ܠܶܘܝܳܐ ܘܳܐܦ ܠܳܐ ܟܽܠܗܽܘܢ ܠܰܐܠܳܗܳܐ ܕܪܳܡ ܗܽܘ ܡܶܢ ܟܽܠ ܘܰܡܨܰܠܶܠ܀

L

ܐܶܢ ܕܶܝܢ ܡܩܰܒܠܺܝܢ ܚܽܘܒܳܐܺܝܬ: ܐܺܝ̈ܬܝܶܐ ܟܽܠܗܽܘܢ ܠܰܚܕ̈ܳܕܶܐ ܕܝܰܩܺܝܪܺܝܢ ܘܰܕܩܰܠܺܝܠܺܝܢ ܘܩܳܢܶܝܢ ܘܡܶܬܩܢܶܝܢ ܠܰܚܕ̈ܳܕܶܐ ܗܰܘ ܥܶܠܝܳܐ ܕܰܐܫܘܺܝ ܐܶܢܽܘܢ ܠܳܐ ܡܢܰܟܪܳܐ ܠܶܗ ܠܬܰܚܬܳܝܳܐ. ܘܶܐܢ ܗܽܘ ܕܢܰܟܪܺܝ ܠܬܰܚܬܳܝܳܐ. ܠܳܐ ܡܨܶܐ ܡܰܚܝܳܢ ܡܶܨܥܳܝܳܐ܀

LI

ܚܕܳܐ ܗ̱ܝ ܓܶܝܪ ܡܶܢ ܬܰܪ̈ܬܶܝܢ ܨܶܐܕܰܘܗ̱ܝ ܡܚܺܝܠܽܘܬܳܐ ܐܰܘ ܒܺܝܫܽܘܬܳܐ ܐܶܢ ܕܶܝܢ ܒܺܝܫ ܐܰܝܟܰܢ ܛܳܒܰܐ ܗ̱ܘ ܘܶܐܢ ܡܚܺܝܠ ܐܰܝܟܰܢ ܥܳܒܽܘܕܰܐ ܗ̱ܘ ܘܶܐܢ ܐܰܝܟ ܛܳܒܳܐ ܐܶܬܰܚܬܺܝ: ܠܘܳܬ ܡܶܨܥ̈ܳܝܶܐ ܕܰܪܓܶܢܘ̱ ܗ̱ܘܰܘ ܠܟܽܠܗܽܘܢ ܥܰܡ ܟܽܠܗܽܘܢ ܪܥܺܝ. ܕܠܳܐ ܬܶܚܣܰܪ ܛܰܝܒܽܘܬܶܗ܀

LII

ܚܽܘܪ ܒܶܗ ܓܶܝܪ ܕܶܝܢ ܒܒܰܪ ܐ̱ܢܳܫܳܐ ܘܰܚܙܺܝ ܕܟܽܠܗܽܘܢ ܐܶܬܪܰܥܺܝܘ ܚܰܡܺܝܡܽܘܬܳܐ ܡܶܢ ܢܽܘܪܳܐ ܩܰܪܺܝܪܽܘܬܶܗ ܡܶܢ ܪܽܘܚܳܐ ܪܰܛܺܝܒܽܘܬܶܗ ܡܶܢ ܡܰܝܳܐ. ܝܰܒܺܝܫܽܘܬܶܗ ܡܶܢ ܥܰܦܪܳܐ ܫܳܪܝܳܐ ܒܓܰܘܶܗ ܚܰܝܽܘܬܳܐ ܐܰܚܺܝܕܳܐ ܠܶܗ ܥܳܒܽܘܕܽܘܬܳܐ.

LIII

ܘܶܐܠܽܘ ܗܳܠܶܝܢ ܗܳܟܰܢ ܗ̈ܘܰܝ ܕܢܶܗܘܶܝܢ ܗܳܟܰܢ ܥܶܛܠܳܢ ܗ̈ܘܰܝ ܕܰܐܝܟ ܕܶܐܠܽܘ ܐܺܝܬ ܗܘܳܐ ܐܺܝܬܝܳܐ ܥܒܺܝ̈ܕܶܐ ܕܢܶܗܘܽܘܢ ܥܶܛܠܳܐ ܗܘܳܬ. ܠܳܐ ܡܨܶܐ ܐܺܝ̈ܬܝܶܐ ܡܶܬܛܰܠܰܩ ܠܳܐ ܡܨܶܐ ܐܺܝܬܝܳܐ ܡܶܬܬܰܩܰܢ. ܒܰܕܐܺܝܬܝܰܐ ܗ̱ܘ ܠܳܐ ܡܶܬܛܰܠܰܩ ܒܰܕܐܺܝܬܝܰܐ ܗ̱ܘ ܠܳܐ ܡܶܬܬܰܩܰܢ܀

LIV

ܗܰܘ ܥܳܒܽܘܕܳܐ ܕܠܳܐ ܡܶܫܟܰܚ ܡܛܰܠܶܩ ܠܺܐܝ̈ܬܝܶܐ ܕܺܐܝܬܰܝܗܽܘܢ ܒܶܗ ܒܛܽܘܦܣܳܐ ܬܽܘܒ ܠܳܐ ܡܶܫܟܰܚ ܡܶܬܩܰܢ ܠܺܐܝܬܝܳܐ ܕܺܐܝܬܰܝܗܽܘܢ ܠܰܘ ܓܶܝܪ ܗܽܘ ܒܪܳܗܿ ܠܺܐܝܬܽܘܬܳܐ ܒܰܕܓܽܘܢ ܠܳܐ ܡܨܶܐ ܕܡܰܛܠܶܩ ܠܶܗ ܠܰܘ ܬܽܘܒ ܗܰܘ ܪܟܶܒ ܩܰܒܥܳܗܿ. ܒܰܕܓܽܘܢ ܠܳܐ ܡܨܶܐ ܫܪܳܐ ܠܶܗ܀

LV, LVI.

ܘܶܐܢܗܽܘ ܕܠܳܐ ܡܨܶܐ ܫܪܳܐ ܠܶܗ ܠܺܐܝܬܽܘܬܳܐ ܕܺܐܝ̈ܬܝܶܐ ܐ̱ܚܪ̈ܳܢܶܐ ܗܳܝ ܕܰܐܣܺܝܪܳܐ ܒܰܟܝܳܢܳܗܿ ܐܳܦ ܠܳܐ ܡܶܫܟܰܚ ܥܳܒܽܘܕܳܐ ܕܢܶܥܒܶܕ ܡܶܕܶܡ ܘܢܰܬܩܶܢ ܢܶܣܰܒ ܠܶܗ ܕܶܝܢ ܢܶܣܝܳܢܳܐ. ܗܰܘ ܥܳܒܽܘܕܳܐ ܡܶܢ ܢܰܦܫܶܗ ܕܰܐܝܟ ܕܗܰܘ ܠܳܐ ܡܨܶܐ ܡܶܬܬܰܩܰܢ. ܠܳܐ ܡܨܶܝܢ ܐܺܝ̈ܬܝܶܐ ܡܶܬܥܰܒܕܺܝܢ. ܒܗܳܢܳܐ ܬܽܘܒ ܢܶܬܒܰܝܳܢ ܐܰܝܟ ܕܦܰܓܪܳܐ ܒܢܰܦܫܰܐ ܗ̱ܘ ܩܳܐܶܡ ܝܰܩܺܝܪܳܐ ܒܚܺܝܠ ܩܰܠܺܝܠܳܐ ܐܳܦ ܢܰܦܫܳܐ ܒܰܕܡܽܘܬ ܦܰܓܪܳܐ ܗ̱ܝ ܨܶܝܕ ܚܰܝܠܳܐ ܕܡܶܢ ܟܽܠ ܩܰܛܺܝܢ܀ LVII, LVIII.

ܠܩܽܘܒܳܠܗܽܘܢ ܢܺܐܡܰܪ ܡܶܠܰܝ̈ܗܽܘܢ ܕܳܐܡܪܺܝܢ ܕܚܰܝܰܘܗ̱ܝ ܢܽܘܟܪܳܝܳܐ ܒܺܐܝ̈ܬܝܶܐ ܢܦܰܚ ܘܰܚܙܰܩ ܐܶܢܽܘܢ. ܐܰܝܟܰܢ ܠܚ̈ܰܝܶܐ ܕܢܽܘܟܪܳܝܳܐ. ܐܶܬܚܰܝܰܢܘ̱ ܐܺܝ̈ܬܝܶܐ ܘܰܚܝܰܘ ܐܶܢ ܟܺܝܬ ܚܰܝ̈ܰܘܝ ܢܽܘܟܪܳܝܳܐ ܢܦܰܚ ܒܺܐܝ̈ܬܝܶܐ ܘܰܗܘܰܘ ܚ̈ܰܝܶܐ. ܡܰܚܝܳܢܳܐ ܗܳܝ ܠܶܗ ܘܢܰܦܫܳܐ ܠܦܰܓܪܳܐ ܐܰܝܟ ܕܚܰܝ̈ܰܘܗ̱ܝ ܚܳܝܶܢ ܠܺܐܝܬܝܳܐ ܕܢܽܘܟܪܳܝܺܝܢ ܗ̱ܘܰܘ ܡܶܢ ܚܰܝܰܘܗ̱ܝ. ܐܶܢ ܕܶܝܢ ܒܡܳܪܳܐ ܚܰܝܰܘ ܥܰܒ̈ܕܶܐ. ܟܡܳܐ ܝܰܬܺܝܪ ܚܝܳܐ ܦܰܓܪܳܐ ܒܚܰܝܽܘܬܳܐ ܕܢܰܦܫܳܐ ܟܢܳܬܶܗ܀

LIX

ܡܰܕܥܳܐ ܐܰܝܟ ܕܳܐܡܪܺܝܢ ܗܶܢܽܘܢ ܚܡܺܝܪܰܐ ܗ̱ܘ ܢܽܘܟܪܳܝܳܐ ܕܰܛܡܺܝܪ ܒܢܰܦܫܳܐ ܗ̱ܝ ܕܰܕܠܳܐ ܝܺܕܰܥܬܳܐ ܗ̱ܝ. ܠܦܰܓܪܳܐ ܘܡܰܕܥܳܐ ܢܽܘܟܪܳܝܳܐ ܗ̱ܝ ܐܶܢ ܗܽܘ ܕܠܳܐ ܡܨܶܐ ܟܺܝܬ ܦܰܓܪܳܐ: ܠܘܶܐ ܠܢܰܦܫܳܐ ܕܥܰܦܪܰܐ ܗ̱ܘ. ܐܳܦ ܠܳܐ ܗܳܝ ܡܰܨܝܳܐ ܕܰܬܠܰܘܶܐ ܠܡܰܕܥܳܐ ܕܗܰܘ ܐܰܠܳܗܳܝܰܐ ܗ̱ܘ.

LX

ܠܰܝܬ ܠܰܢ ܡܶܟܺܝܠ ܐܺܝܓܽܘܢܳܐ ܕܰܢܦܰܫܶܩ ܘܰܢܦܺܝܣ ܐܶܢܽܘܢ ܕܰܐܪܡܺܝܢ ܐܶܢܽܘܢ ܒܺܐܝܓܽܘܢܳܐ ܘܟܰܕ ܡܶܬܟܰܬܫܺܝܢ ܚܽܘܠܳܦܰܝܗܽܘܢ. ܬܰܟܬܽܘܫܗܽܘܢ ܢܗܶܐ ܠܶܗ ܚܠܳܦܰܝܢ ܠܗܽܘܢ ܥܰܡܠܳܐ ܘܠܰܢ ܟܽܘܠܳܠܳܐ ܕܟܰܕ ܡܦܺܝܣܺܝܢ ܚܽܘܠܳܦ ܢܰܦܫܳܐ. ܗܳܘܶܐ ܠܶܗ ܦܝܳܣܗܽܘܢ ܚܠܳܦ ܦܰܓܪܳܐ܀ LXI.

ܢܚܰܘܶܐ ܡܶܟܺܝܠ ܡܶܢ ܝܰܬܺܝܪ ܡܶܢ ܒܪܺܝܬܳܐ ܕܰܩܕܳܡܰܝܢ. ܗܳܐ ܓܶܝܪ ܢܽܘܪܳܐ ܩܰܛܺܝܢܳܐ ܗ̱ܝ ܒܥܰܝܢܰܝ ܡܰܝ̈ܳܐ ܕܰܓܫܺܝܡܺܝܢ ܘܳܐܦ ܒܥܰܝܢܰܝ ܢܽܘܗܪܳܐ ܪܽܘܚܳܐ ܐܳܦ ܗܳܝ ܥܳܒܝܳܐ ܗ̱ܝ ܡܶܢ ܢܽܘܗܪܳܐ ܐܳܦ ܢܰܦܫܳܐ ܒܥܰܝܢܰܝ ܦܰܓܪܳܐ ܐܰܝܟ ܡܳܐ ܕܳܐܡܪܺܝܢ ܩܰܛܺܝܢܳܐ ܗ̱ܝ ܘܰܒܥܰܝܢܰܝ ܡܰܕܥܳܐ ܓܫܺܝܡܳܐ ܗ̱ܝ܀

LXII

ܢܚܰܘܶܐ ܡܶܟܺܝܠ ܕܡܶܬܒܰܠܥܺܝܢ ܟܽܠܗܽܘܢ ܟܝܳܢܳܐ ܒܰܚܕ̈ܳܕܶܐ ܩܢܽܘܡܳܐ ܓܫܺܝܡܳܐ ܘܪ̈ܽܘܚܳܢܶܐ ܡܶܬܒܠܰܥ ܓܶܝܪ ܡܶܫܚܳܐ ܒܕܶܠܩܳܐ ܘܡܶܬܒܠܰܥ ܕܶܠܩܳܐ ܡܶܢ ܪܽܘܚܳܢܳܐ ܘܠܳܐ ܡܶܬܓܫܶܫ ܡܶܫܚܳܐ ܒܕܶܠܩܳܐ ܘܠܳܐ * ܬ * * ܕܶܠܩܳܐ ܒܪܽܘܚܳܐ ܕܰܦܫܺܝܩ ܗܽܘ ܟܽܠܶܗ ܠܰܩܢܳܐ ܟܽܠ܀

LXIII

ܣܺܝܡ ܬܽܘܒ ܡܰܝܳܐ ܒܰܡܨܰܥܬܳܐ ܒܰܝܢܳܬ ܩܰܝܛܳܐ ܘܰܠܣܰܬܘܳܐ ܕܶܐܢ ܬܥܳܙ ܩܰܪܺܝܪܽܘܬܳܐ ܥܳܒܕܳܐ ܠܗܽܘܢ ܦܰܓܪܳܢܳܝܳܐ ܕܰܡܓܰܫܡܳܐ ܠܗܽܘܢ ܩܰܫܝܳܐܺܝܬ ܘܶܐܢ ܥܙܳܬ ܚܰܡܺܝܡܽܘܬܳܐ ܥܳܒܕܳܐ ܠܗܽܘܢ ܪ̈ܽܘܚܳܢܳܝܶܐ ܕܣܺܝܩܳܐ ܠܗܽܘܢ ܩܰܛܺܝܢܳܐܺܝܬ܀

LXIV

ܠܰܘ ܡـ * ܠ ܗܺܝܕܽܘܬܳܐ * * * * * * * * * * * * * * * * * * * * ܐ ܘܥܳܒܕܳܐ * * * ܐ ܘܓܫܘ * ܐ * * * ܗܰܘ ܠܶܗ ܕܢܶܥܒܶܕ * * ܡܠـ * ܐ ܘܠܳܐ * * * ܩܰܠܺܝܠܳܐ * * * ܀

LXV

* * * * ܕܶܐܡܰܪ ܒܰܪܕܶܝܨܳܢ ܕܡܶܛܽܠ ܝܽܘܩܪܶܗ ܦܳܐܶܫ ܒܶܗ: ܡܶܢ ܓ * * ܗ ܫܰܦܝܳܐ ܕܢܰܦܫܳܐ ܗܳܐ ܡܳܐ ܕܦܪ * * ܐ * * * ܠܶܗ ܐܳܦ ܗܽܘ ܩܰܠܺܝܠܳܐ ܐܰܝܟ ܠܰܗܓܳܐ ܟܬܺܝܒܳܐ ܗ * ܐ ܘܰܐܝܟ ܗܰܘܡܳܐ ܠܢܽܘܓܪܳܐ ܗܘܳܐ ܘܰܦܪܰܚ ܠܶܗ ܩܰܠܺܝܠܳܐܺܝܬ܀

LXVI

ܗܳܐ ܬ * * * * ܕܺܐܝܬܝܳܐ ܕܰܐܥܶܠ ܒܰܪܕܶܝܨܳܢ ܡܶܬܓܰܫܡܳܐ ܐܰܝܟ ܡܳܐ ܕܶܐܡܰܪ ܒܟܰܠܺܝܦܳܐ ܘܒܰܡܢܽܘܥܺܝܢ ܐܶܢ ܐܺܝܬ ܕܰܓܫܺܝܡ ܡܶܨܛܰܠܰܠ ܘ * * * ܬ * * * ܫܶܡ ܛܒܝ * * * * * ܒܪܳܐ ܟܽܠ ܐܰܝܟ ܨܶܒܝܳܢܶܗ܀

LXVII

ܒܗܽܘܢ ܐܬܓܙܡـ * * * * * * * ܒܶܗ ܛܳܒܳܐ * * * * ܕܗܳܐ ܠܡܶܡܬܺܝܬܶܗ * * ܘ * * * * * * * * ܗܘܳܬ * * * ܕܠܳܐ ܠܡܽܘܬ * * * ܡܰܘܬܳܐ ܓܰܠܝܳܐ ܐܶܠܳܐ ܡܶܛܽܠ ܢܰܦܫܳܬܳܐ ܕܠܳܐ ܡܰܘܬܰܢ ܡܰܘܬܳܐ * * * ܐ ܕܡܺܝܬܳܐ ܟܰܦܺܝܢܳܐ ܕܰܚܛܺܝܬܳܐ܀

LXVIII

ܐܶܡܰܬܝ̱ ܕܗܳܘܶܐ ܢܽܘܚܳܡܳܐ ܗܳܘܶܐ ܠܶܗ ܗܳܢܳܐ ܥܰܩܒܶܗ. ܘܠܰܘ ܐܶܬܢܰܚܰܡ ܗܘܳܐ ܟܽܠ * ܘܠܬܐ * * * ܘ * * * ܕܒـ * * ܝܢ * * * ܐܶܬܢܰܚܰܡܘ̱ ܡܳܐ * * ܐ ܚܙܳܐ ܕ * * ܡܰܬܶܝܢ ܒܟܶܢܦ̈ܳܬܳܐ ܥܰܘ̈ܳܠܶܐ ܝܺܠܺܝܕܳܐ ܒܟܰܪܣܳܬܳܐ ܙܰܪ̈ܥܶܐ ܒܛܺܝܢܳܐ܀

LXIX

* * * ܕܰܒܐܳܕܳܡ * * * ܟܽܠܗܽܘܢ * * ܡܳܝܬܺܝܢ ܗ̱ܘܰܘ܆ ܟܰܕ ܥܕܰܟܺܝܠ ܠܳܐ ܝܺܠܺܝܕܺܝܢ ܗ̱ܘܰܘ ܡܶܢ ܟܰܪܣܳܐ ܗܳܘܶܐ * * * * * * * ܬ * * * ܟܽܠܗܽܘܢ ܡ̈ܺܝܬܶܐ * * * ܐܶܢܽܘܢ ܐܳܦ ܠܳܐ ܝܺܠܺܝܕܺܝܢ ܥܕܰܟܺܝܠ ܡـ * ܫ * * * * ܘܐ܀

LXX

* * * * * * * * * * * * * * * * ܡܫܰܥܒܕܳܐ ܡܺܝܬ ܗܘܳܐ ܘ * * ܝܰܡܳܐ * * * * * * * * * * * * * ܬ * ܗܘ * * * * * * * ܝܢ ܗ̱ܘܰܘ * ܐ ܠܡܺܝܬܳܐ ܘܡܳܝܬܺܝܢ ܗ̱ܘܰܘ ܒܶܗ ܡܶܢ ܕܘ * * ܐ ܘܟܰܕ ܐܶܬܩܰܪܰܒܘ̱ * ܨܺܝܗܽܘܢ ܨܦܰܚ ܐܶܢܽܘܢ * ܠܶܗ ܕܳܐܕܳܡ܀

LXXI

ܐܳܦ ܐܳܕܳܡ ܗܰܘ ܬܶܢܝܳܢܳܐ ܡـ * ܢܬܐ ܘܶܐܬܢܰܚܰܡ ܒܰܫܝܽܘܠ ܡܺܝܬܳܐ ܟܽܠܗܽܘܢ ܕܺܐܝܬ * * * ܒܶܗ ܚܰܝܰܝܢ ܗ̱ܘܰܘ ܟܰܣܝܳܐܺܝܬ ܘܡܳܐ ܕܩܰܪܶܒܘ̱ ܢܽܘܚܳܡܰܝ̈ܗܽܘܢ ܨܦܰܚ ܠܗܽܘܢ ܩܳܠ * * ܚܰܝܳܐ ܕܰܐܝܟ ܕܰܐܡܺܝܬ ܡܺܝܬܳܐ ܠܚܰܝܳܐ ܡܰܚܶܐ ܠܗܽܘܢ ܩܳܠ ܢܽܘܚܳܡܳܐ LXXII.

ܗܽܘ ܓܶܝܪ ܐܰܠܦܳܐ ܩܰܕܡܳܝܳܐ ܐ̱ܪܳܙܶܗ ܕܗܽܘ ܐܶܠܦܳܐ ܐ̱ܚܪܳܝܳܐ ܕܰܐܝܟ ܕܰܐܡܺܝܬ ܡܰܘܬܶܗ ܕܳܐܕܳܡ ܠܟܽܠܗܽܘܢ ܕܗܰܘ ܐܰܠܦܳܐ * * * ܐ ܗܘܳܐ * * ܘܠ ܡܳܐ ܕ * *ܓܘ * * * * * ܗܘ ܘ * * ܐܶܬܦܨܺܝܘ ܚܰܕ ܕܰܦܪܰܚ ܘܚܰܕ ܕܶܐܬܕܰܠܺܝ܀

LXXIII

ܐܳܦ ܡܳܪܰܢ ܒܰܐܠܦܳܐ ܐ̱ܚܪܳܝܳܐ. ܡܢܰܚܶܡ ܡܺܝܬܶܐ ܒܢܽܘܚܳܡܶܗ ܕܟܽܠ ܡܳܝܬܺܝܢ ܫܟܺܝܚܺܝܢ ܒܰܐܠܦܶܗ ܘܰܗܘܳܐ ܡܳܡܽܘܠܳܐ ܕܢܽܘܪܳܐ ܕܛܳܒܥܺܝܢ ܒܓܰܘܶܗ ܥܰܘ̈ܳܠܶܐ ܘܡܶܬܦܰܨܶܝܢ ܒܶܗ ܙܰܕܺܝ̈ܩܶܐ ܐܰܝܟ ܚܢܽܘܟ ܚܰܝ̈ܶܐ ܡܶܬܚܰܛܦܺܝܢ ܒܐ̱ܪܳܙ ܢܽܘܚ ܡܺܝ̈ܬܶܐ ܡܶܬܕܰܠܶܝܢ܀

LXXIV

ܒܰܪܕܶܝܨܳܢ ܕܶܝܢ ܒܗܳܕܶܐ * ܢܐ ܘܰܨܒܳܐ ܕܳܐܦ ܠܰܢ ܥܳܛܟܳܐ ܒܶܗ ܒܗܳܝ * * * * * ܟܰܕ ܡܝܰܬܰܪ ܡܺܝܬ ܗܽܘ ܘܰܐܡܺܝܬ ܟܽܠ * * * ܐܳܦ ܡܳܪܰܢ ܠܰܡ ܕܶܐܬܢܰܚܰܡ ܠܡܳܐ ܠܳܐ ܢܰܚܶܡ ܟܽܠ ܦܰܓܪ̈ܰܝܢ ܕܰܐܝܟ ܕܰܗܘܳܐ ܫܪܳܝܗܽܘܢ ܒܳܐܕܳܡ ܢܶܗܘܶܐ ܪܽܘܟܳܒܗܽܘܢ ܒܝܰܕ ܡܳܪܰܢ܀

LXXV

ܗܳܐ ܐܳܕܳܡ ܠܰܘ ܗܽܘ ܥܶܕܳܢ. ܕܡܺܝܬ ܘܰܢܦܰܠ ܐܰܪܡܺܝ ܠܟܽܠܳܐ. ܐܶܠܳܐ ܡܺܝܬ ܗܽܘ ܒܰܚܛܳܗܶܗ ܘܡܺܝܬ ܥܳܠܡܳܐ ܒܰܓܙܳܪ ܕܺܝܢܶܗ. ܐܳܦ ܡܳܪܰܢ ܠܰܘ ܗܽܘ ܥܶܕܳܢ ܕܶܐܬܢܰܚܶܡ ܢܰܚܶܡ ܟܽܠܳܐ ܐܶܠܳܐ ܚܰܝܰܐ ܗ̱ܘ ܒܢܶܨܚ̈ܳܢܰܘܗ̱ܝ. ܘܰܚܝܳܐ ܥܳܠܡܳܐ ܒܪܰܗܒܽܘܢܶܗ܀

LXXVI

ܒܫܳܥܬܳܐ ܕܡܺܝܬ ܘܰܢܦܰܠ ܐܳܕܳܡ ܐܰܪܥܳܐ ܚܰܝܳܐ ܡܰܠܝܳܐ ܗܘܳܬ ܘܒܶܗ ܗܽܘ ܠܚܽܘܕ ܐܰܡܠܶܟ ܡܰܘܬܳܐ ܐܳܦ ܡܳܪܰܢ ܐܰܚܺܝ ܗܳܫܳܐ ܟܰܕ ܫܝܽܘܠ ܡܠܶܐ ܡܺܝ̈ܬܶܐ ܒܶܗ ܠܚܽܘܕ ܡܰܡܠܶܟ ܢܽܘܚܳܡܳܐ. ܣܚܳܐ ܡܰܘܬܳܐ ܡܶܢ ܚܰܕ ܥܰܠ ܟܽܠ. ܣܚܳܐ ܡܶܢ [ܚܰܕ ܐܳܦ] ܢܽܘܚܳܡܳܐ܀

LXXVII

ܠܳܐ ܣܦܰܩ ܒܰܪܕܶܝܨܳܢ ܕܢܶܚܽܘܪ ܒܶܗ ܫܰܪܒܳܐ * ܬܝܪ ܓܒܳܐ ܒܚܰܕ ܗܽܘ ܓܒܳܐ ܒܚܰܕ ܒܰܠܚܽܘܕ ܘܳܐܦ ܠܳܐ ܒܶܗ ܚܳܪ ܐܰܝܟ ܕܺܐܝܬܰܘܗ̱ܝ. ܕܠܳܐ ܡـ * * ܥܰܝܢܶܗ ܫܰܦܝܳܐܺܝܬ ܕܟܰܕ ܡܶܫܬܰܥܶܐ ܥܰܠ ܐܳܕܳܡ ܗܰܘ ܕܰܫܪܰܥ ܡܶܢ ܚܰܕ ܡܶܕܶܡ ܫܪܰܥ ܠܶܗ ܗܰܘ ܡܶܢ ܟܽܠܡܶܕܶܡ܀

LXXVIII

ܠܳܐ ܕܶܝܢ ܝܳܕܰܥ ܠܦܰܓܪܰܐ ܗ̱ܘ ܕܡܺܝܬ ܒܳܐܕܳܡ ܐܰܚܺܝ ܡܶܫܚܳܐ ܣܗܶܝܢ ܨܶܨܶܐ ܠܡܺܝܬܽܘܬܶܗ ܣܳܗܕܺܝܢ ܥܺܝܪܳܐ ܠܢܽܘܚܳܡܶܗ. ܘܨܶܨܶܐ ܢܦܰܩܘ̱ ܡܶܢ ܟܽܘܪܳܐ ܗ̱ܘܰܘ ܠܗܽܘܢ ܟܽܘܪܳܐ ܠܰܫܪܳܪܰܢ. ܩܶܒܥܗܽܘܢ ܟܰܘܶܢ ܠܬܽܐܘܡܰܐ ܕܠܳܐ ܐܶܬܢܰܚܰܡ ܢܰܦܫܶܗ ܠܚܽܘܕܰܘܗ̱ܝ܀

LXXIX

ܬܒܰܥ ܒܰܪܕܶܝܨܳܢ ܕܶܐܢ ܗܽܘ ܕܗܳܠܶܝܢ ܦܰܓܪܳܐ ܡܺܝܬܘ̱ ܒܳܐܕܳܡ ܙܳܕܶܩ ܗܘܳܐ ܠܡܳܪܰܢ ܕܶܐܬܳܐ ܕܰܠܦܰܓܪܳܐ ܢܩܺܝܡ ܡܶܢ ܩܪܳܐ ܐܶܢ ܕܶܝܢ ܠܰܘ ܦܰܓܪܳܐ ܢܰܚܶܡ ܕܺܝܢܳܐ ܕܡܰܘܬܳܐ ܕܢܰܦܫܳܐ ܐܰܥܶܠ ܐܳܕܳܡ ܒܰܚܛܳܗܰܘܗ̱ܝ ܕܢܰܦܫܳܬܳܐ ܕܰܐܚܶܬ ܠܰܫܝܽܘܠ ܥܰܡܶܗ ܡܳܪܰܢ ܐܰܣܶܩ ܐܶܢܶܝܢ܀

LXXX

* * ܦܝ ܡܶܠܬܶܗ ܒܰܐܚܪܺܬܳܐ. ܕܗܳܐ ܠܰܡ ܐܶܡܰܪ ܗܽܘ ܡܳܪܰܢ ܕܟܽܠ ܐܰܝܢܳܐ ܕܡܶܠܰܬܝ̱ ܢܰܛܰܪ ܡܰܘܬܳܐ ܠܥܳܠܰܡ ܠܳܐ ܢܶܛܥܰܡ ܘܗܳܐ ܠܰܡ ܡܺܝܬܘ̱ ܟܽܠ ܢܳܛܽܘܪܶܝܗ ܕ * * ܐ ܡܰܘܬܳܐ ܚܛܳܗܰܐ ܗ̱ܘ ܒܰܠܒܶܠ ܓܶܝܪ ܘܰܫܪܳܐ ܡܠܶܐ ܠܥܳܘܪܒܳܠܳܐ ܕܶܐܒܢܳܐ * ܒܥܳܬܳܐ܀

LXXXI

ܘܡܶܠܰܬ * ܕܰܐ̱ܚܪܺܝܢ ܗܽܘ ܦܝܳܣܶܗ ܥܰܒܕܶܗ ܡܠܽܘܐܳܐ ܠܰܦܝܳܣܶܗ ܕܰܐܣܒܰܪ ܒܶܗ ܒܗܳܢܰܘ ܡܰܘܬܳܐ. ܕܢܰܦܫܳܬܳܐ ܕܟܽܠܝ̈ܳܢ ܒܟܽܠ ܕܽܘܟ ܒܟܽܠ ܥܽܘ̈ܡܳܩܺܝܢ ܘܒܰܡܥܽܘܢܺܝܢ ܘܰܕܢܰܛܰܪ ܠܰܡ ܡܶܠܰܬ ܡܳܪܰܢ ܒܪܺܝܬܳܐ ܡܶܢ ܓܰܘ ܦܰܓܪܳܐ ܡܶܬܥܰܠܠܳܢ ܠܰܓܢܽܘܢ ܢܽܘܗܪܳܐ܀

LXXXII

ܐܰܝܟ ܘܝܽܘܠܦܳܢܶܗ ܕܒܰܪܕܶܝܨܳܢ ܡܰܘܬܳܐ ܕܰܐܥܶܠ ܗܘܳܐ ܐܳܕܳܡ ܟܽܠܝܳܢܳܐ ܗܘܳܐ ܕܢܰܦܫܳܬܳܐ. ܕܟܽܠܝ̈ܳܢ ܗܘܰܝ ܨܶܝܕ ܡܰܥܒܰܪܬܳܐ ܕܟܽܠܳܐ ܐܶܢܶܝܢ ܚܛܳܗܶܗ ܕܳܐܕܳܡ ܘܚ̈ܰܝܶܐ ܠܰܡ ܕܰܐܥܶܠ ܡܳܪܰܢ ܕܰܐܠܶܦ ܩܽܘܫܬܳܐ ܘܶܐܣܬܰܠܰܩ. ܘܰܐܥܒܰܪ ܐܶܢܶܝܢ ܠܡܰܠܟܽܘܬܳܐ܀

LXXXIII

ܒܰܕܓܽܘܢ ܠܰܡ ܐܰܠܦܰܢ ܡܳܪܰܢ ܕܟܽܠ ܐܰܝܢܳܐ ܕܡܶܠܰܬܝ̱ ܢܳܛܰܪ ܡܰܘܬܳܐ ܠܥܳܠܰܡ ܠܳܐ ܢܶܛܥܰܡ ܕܠܳܐ ܠܰܡ ܡܶܬܟܰܠܝܳܐ ܢܰܦܫܶܗ ܡܳܐ ܕܥܳܒܪܳܐ ܥܰܠ ܡܰܥܒܰܪܬܳܐ ܐܰܝܟ ܟܽܠܝܳܢܳܐ ܩܰܕܡܳܝܳܐ ܕܡܶܬܟܠܶܝܢ ܗ̈ܘܰܝ ܢܰܦܫ̈ܳܬܳܐ ܥܰܕ ܠܳܐ ܢܺܐܬܶܐ ܦܳܪܽܘܩܰܢ܀

LXXXIV

ܨܶܝܕ ܗܽܘ ܒܰܚܕܳܐ ܡܶܢ ܬܰܪ̈ܬܶܝܢ * ܠ ܕܢܳܛܰܪ ܡܶܠܰܬܝ̱ ܕܡܳܪܰܢ ܡܺܝܬ ܠܶܗ ܩܕܳܡ ܡܳܪܰܢ. ܘܶܐܢ ܢܰܦܫܳܐ ܠܳܐ ܠܶܗ ܨܶܝܕ ܡܰܥܒܰܪܬܳܐ ܛܶܥܡܰܬ ܠܶܗ ܢܰܦܫܶܗ ܡܰܘܬܳܐ ܘܶܐܢ ܥܰܒܕܶܗ ܗܘܳܐ ܠܩܰܕܺܝܡܽܘܬܳܐ ܡܰܪܕܽܘ ܗܳܝ ܕܶܐܡܰܪ ܥܰܠ ܡܳܪܰܢ ܕܗܽܘܝܽܘ ܥܶܒܪܶܗ ܩܰܕܡܳܐܺܝܬ܀

LXXXV

ܐܶܢ ܓܶܝܪ ܠܳܥܳܙܳܪ ܟܰܕ ܡܺܝܬ܇ ܣܠܶܩ ܗܘܳܐ ܠܶܗ ܠܰܓܢܽܘܢ ܢܽܘܗܪܳܐ ܒܺܝܫܽܘܬܳܐ ܥܒܰܕ ܒܶܗ ܡܳܪܰܢ ܕܦܰܢܝܶܗ ܠܦܰܓܪܶܗ ܒܶܝܬ ܐܰܣܺܝܪܳܐ ܘܗܳܝ ܕܶܐܡܰܪ ܗܘܳܐ ܗܽܘ ܡܳܪܰܢ ܠܡܳܪܬܳܐ ܕܰܢܩܽܘܡ ܠܰܡ ܐܰܚܽܘܟܝ̱ ܡܶܢ ܐܰܝܟܳܐ ܐܶܡܰܪ ܟܰܝ ܕܰܢܩܽܘܡ ܡܶܢ ܪܰܘܡܳܐ ܐܰܘ ܡܶܢ ܥܽܘܡܩܳܐ܀

LXXXVI

ܐܰܝܟ ܐܳܣܝܳܐ ܥܒܰܕ ܟܺܐܢܳܐܺܝܬ ܕܠܰܚܛܺܝܬܳܐ ܥܶܠܰܬ ܟܺܐܒ̈ܶܐ ܥܩܰܪ ܗܘܳܐ ܡܶܢ ܐ̱ܢܳܫܽܘܬܳܐ ܚܶܘܝܳܐ ܓܶܝܪ ܗܽܘ ܩܰܕܡܳܝܳܐ ܢܟܼܶܬ ܗܘܳܐ ܠܳܐܕܳܡ ܩܰܕܡܳܝܳܐ ܠܳܐ ܒܢܺܝ̈ܒܶܐ ܐܶܠܳܐ ܒܡܶܠܟܳܐ ܐܰܣܝܶܗ ܐܳܦ ܗܽܘ ܠܰܡܚܽܘܬܳܐ ܒܦܽܘܩܕ̈ܳܢܶܐ ܘܠܳܐ ܒܣܰܡ̈ܡܳܢܶܐ܀

LXXXVII

ܐܶܢ ܢܰܦܫܰܐ ܗ̱ܘ ܐܶܬܳܐ ܕܢܺܐܠܰܦ ܐܰܝܟ ܡܶܠܬܗܽܘܢ ܙܳܕܶܩ ܗܘܳܐ ܕܢܰܦܫ̈ܳܬܳܐ ܒܰܫܝܽܘܠ ܢܺܐܠܰܦ ܕܠܳܐ ܢܓܰܢܒܰܢ ܘܠܳܐ ܢܓܽܘܪܰܢ ܘܶܐܢ ܒܰܫܝܽܘܠ ܠܢܰܦܫܳܬܳܐ ܠܰܝܬ ܠܡܺܐܙܰܦ ܐܰܘ ܠܡܶܚܰܒ ܡܳܕܶܝܢ ܠܦܰܓܪܳܐ ܘܢܰܦܫܳܐ ܒܺܐܝܓܽܘܢܶܗ ܐܶܬܳܐ ܢܶܙܟܶܐ ܘܰܢܟܰܠܶܠ܀

LXXXVIII

ܬܰܚܘܺܝܬܳܐ ܒܶܗ ܗܽܘ ܨܳܪܳܗܿ ܘܰܕܡܰܘܬܳܐ ܒܶܗ ܗܽܘ ܪܶܫܡܶܗ ܘܡܰܚܙܺܝܬܳܐ ܒܦܰܓܪܶܗ ܩܰܒܥܶܗ ܕܶܐܬܢܰܨܰܚ ܘܰܛܥܶܡ ܚܰܫܳܐ ܘܶܐܬܢܰܚܰܡ ܘܰܠܒܶܫ ܫܽܘܒܚܳܐ ܘܰܐܠܶܦ ܕܟܽܠ ܐܰܝܢܳܐ ܕܗܳܟܰܢ ܡܶܬܕܰܒܰܪ ܗܳܟܰܢ ܡܫܰܒܰܚ ܘܕܰܡܩܰܪܶܒ ܗܳܟܰܢ ܢܳܨܰܚ. ܘܰܕܙܳܟܶܐ ܗܳܟܰܢ ܡܶܬܟܰܠܰܠ܀

LXXXIX

ܐܳܦ ܐܳܕܳܡ ܒܶܗ ܗܽܘ ܨܳܪܶܗ ܬܰܚܘܺܝܬܳܐ ܕܰܢܚܽܘܪ ܒܶܗ ܕܟܽܠ ܕܰܚܛܳܐ ܘܶܐܬܬܘܺܝ ܘܶܐܬܦܰܪܣܺܝ ܘܰܐܬܠܺܝܛ ܘܰܢܦܰܩ ܘܶܐܫܬܦܶܠ ܘܰܥܢܰܕ ܘܶܐܫܬܪܺܝ ܘܶܐܬܚܰܒܰܠ. ܘܰܐܠܶܦ ܕܟܽܠ ܕܥܰܘܠܳܐ ܗܽܘ ܡܠܽܘܐܶܗ ܬܽܘܟܰܐ ܗ̱ܘ ܐܳܦ ܗܽܘ ܝܽܘܬܪܳܢܶܗ܀

XC

ܒܰܬܪ̈ܶܝܢ ܥܳܠܡܺܝ̈ܢ ܡܶܬܒܰܙܰܚ ܒܰܬܪ̈ܶܝܢ ܥܳܠܡܺܝ̈ܢ ܛܥܶܝܢ ܚܶܣܕܳܐ ܒܕܰܪ̈ܓܶܐ ܕܰܢܚܶܬ ܗܘܳܐ ܐܳܕܳܡ ܒܗܽܘܢ ܗܽܘ ܐܰܣܩܶܗ ܗܘܳܐ ܡܳܪܰܢ ܒܫܽܘܪܳܝܳܐ ܝܰܗ̱ܒ ܠܶܗ ܩܽܘܫܬܳܐ ܚܠܳܦ ܙܺܐܦܳܐ ܕܝܰܗ̱ܒ ܠܶܗ ܚܶܘܝܳܐ ܒܫܽܘܠܳܡܳܐ ܝܰܗ̱ܒ ܠܶܗ ܚܰܝ̈ܶܐ ܚܠܳܦ ܡܰܘܬܳܐ ܕܝܰܗ̱ܒ ܐܺܝܠܳܢܳܐ ܐܶܙܽܘܓ ܥܰܡܶܗ ܚܰܝܽܘܬܶܗ. ܕܦܶܠܓܳܗܿ ܡܰܘܬܳܐ ܠܫܰܘܝܽܘܬܶܗ܀

XCI

ܒܝܰܕ ܕܡܶܢ ܟܽܠ ܦܰܓܪܺܝܢ ܕܡܳܝܬܺܝܢ. ܦܰܓܪܶܗ ܕܡܳܪܰܢ ܩܳܡ ܒܰܠܚܽܘܕ ܛܥܳܐ ܒܰܪܕܶܝܨܳܢ ܘܣܰܒܰܪ ܠܶܗ ܕܢܰܦܫ̈ܳܬܳܐ ܗܽܘ ܢܰܚܶܡ ܡܳܪܰܢ. ܘܠܳܐ ܚܳܪ ܕܳܐܦ ܡܰܘܬܶܗ ܕܳܐܕܳܡ ܒܶܗ ܒܳܐܕܳܡ ܐܰܡܠܶܟ ܠܽܘܩܕܰܡ ܘܟܶܢ ܒܳܬܰܪ ܫܢܰܝܳܐ ܬܫܰܥܡܳܐܐ. ܦܪܰܚ ܗܘܳܐ ܚܡܺܝܪܶܗ ܒܟܽܠ ܕܳܪܺܝܢ܀ XCII.

ܐܳܦ ܡܳܪܰܢ ܟܰܕ ܐܶܬܢܰܚܰܡ ܒܶܗ ܐܰܡܠܶܟ ܚ̈ܰܝܶܐ ܠܽܘܩܕܰܡ ܐܰܝܟ ܡܰܘܬܳܐ ܕܰܐܡܠܶܟ ܒܳܐܕܳܡ ܘܰܐܝܟ ܕܳܐܕܳܡ ܒܳܬܰܪ ܢܽܘܓܪܳܐ ܐܰܡܠܶܟ ܗܘܳܐ ܡܰܘܬܶܗ ܥܰܠ ܟܽܠ ܐܳܦ ܡܳܪܰܢ ܒܳܬܰܪ ܙܰܒܢܰܐ ܗ̱ܘ. ܡܰܡܠܶܟ ܥܰܠ ܟܽܠ ܢܽܘܚܳܡܶܗ ܕܰܢܕܰܡܽܘܢ ܚ̈ܽܘܒܳܠܶܐ ܠܰܚܕ̈ܳܕܶܐ܀

XCIII

ܦܪܰܚ ܠܶܗ ܚܡܺܝܪܶܗ ܕܡܰܚܶܐ ܟܽܠ ܒܰܓܒܺܝܠܬܳܐ ܟܽܠܶܗ ܕܡܺܝܬܳܐ. ܕܗܳܐ ܠܺܝܫܳܐ ܒܥܽܘܒܶܗ ܕܰܫܝܽܘܠ. ܕܶܐܢ ܒܳܬܰܪ ܫܢܰܝܳܐ ܬܫܰܥܡܳܐܐ܆ ܚܡܺܝܪܶܗ ܕܡܰܘܬܳܐ ܐܰܡܠܶܟ ܒܰܢ. ܗܳܐ ܒܳܬܰܪ ܩܰܠܺܝܠ ܙܟܳܐ. ܚܡܺܝܪܶܗ ܚܰܝܳܐ ܠܡܺܝܬܽܘܬܳܐ܀

XCIV

ܘܶܐܢܗܽܘ ܕܶܝܢ ܕܣܳܦܶܩ ܗܽܘ: ܐܰܝܟܰܢܳܐ ܕܳܐܦ ܣܳܦܶܩ ܗܽܘ. ܦܝܳܣܳܐ ܕܡܶܢܰܢ ܐܶܬܡܰܠܰܠ. ܥܰܠ ܦܰܓܪܳܐ ܘܥܰܠ ܢܽܘܚܳܡܶܗ. ܫܰܪܟܳܢܶܗ ܕܡܰܡܠܠܶܗ ܕܝܳܬܰܪ. ܠܝܽܘܡ ܐ̱ܚܪܺܝܢ ܡܠܽܘܐܳܐ ܢܗܶܐ ܠܰܢ ܕܢܶܬܬܰܓܰܪ ܒܶܗ ܒܰܕܪܳܫܰܢ. ܫܟܳܚ̈ܳܬܳܐ ܕܗܰܝܡܳܢܽܘܬܰܢ܀

XCV

ܟܰܪ ܕܰܢܦܰܠ ܗܽܘ ܩܳܡܢ ܚܢܰܢ ܘܟܰܪ ܕܰܫܪܰܥ ܐܶܫܬܰܪܰܪܢܰܢ ܘܟܰܪ ܕܰܐܦܺܝܫ ܗܽܘ ܕܡܶܝܢܰܢ ܕܰܐܕܪܰܟܢܰܢ ܓܶܕܫܰܘܗ̱ܝ ܕܳܐܕܳܡ ܕܥܰܘܠܳܐ ܫܰܠܶܛ ܒܶܗ ܒܫܽܘܪܳܝܳܐ ܡܰܘܬܳܐ ܫܰܠܶܛ ܒܶܗ ܒܫܽܘܠܳܡܳܐ ܕܦܰܓܪܶܗ ܘܢܰܦܫܶܗ ܚܛܰܘ ܐܰܟܚܰܕ ܦܶܠܓܳܗܿ ܡܰܘܬܳܐ ܠܫܰܘܝܽܘܬܶܗ܀

XCVI

ܡܰܘܕܶܐ ܐ̱ܢܳܐ ܠܳܟ ܪܰܒܽܘܠܺܝ ܕܠܳܐ ܓܠܰܙܬܳܢܝ̱ ܐܳܦ ܠܳܐ ܡܠܺܝܬܳܢܝ̱ ܠܳܐ ܓܠܰܙܬܳܢܝ̱ ܡܶܛܽܠ ܕܺܐܪܰܒ ܘܠܳܐ ܡܠܺܝܬܳܢܝ̱ ܡܶܛܽܘܠ ܕܶܐܫܐܶܠ ܣܰܒܥܳܐ ܕܢܶܫܐܶܠ ܠܳܐ ܝܳܕܰܥ. ܟܰܦܢܳܐ ܕܢܶܒܥܶܐ ܠܳܐ ܫܠܳܐ. ܣܒܰܥܬܳܢܝ̱ ܕܶܬܦܺܝܓ ܟܰܦܢܽܘܬܝ̱ ܐܰܟܦܶܢܬܳܢܝ̱ ܕܬܰܥܺܝܪ ܒܳܥܽܘܬܝ̱܀

ܫܠܶܡ ܡܺܐܡܪܳܐ ܕܠܽܘܩܒܰܠ ܒܰܪܕܶܝܨܳܢ